Nuku, nuku nurmilintu
Nuku, nuku nurmilintu,
 Väsy, väsy västäräkki!
 Tee sä pellolle pesäsi,
 Koivunoksalle kotisi,
 Kalliolle kartanosi!

 Nuku, kun minä nukutan,
 Väsy, kun minä väsytän,
 Nuku unosen rekehen,
 Väsyläisen kelkkasehen!

 Anna sotka siipiäsi,
 Millä lennän leuhottelen,
 Lennän unta ottamahan,
 Nukutinta noutamahan
 Ukon uuden lippahasta,
 Akan vanhan vakkasesta!

 Unta täällä tarvitahan,
 Nukutinta nuurutahan,
 Unta tälle lapselleni,
 Nukutinta nukeelleni.

 Uni ulkona kysyvi,
 Unen poika porstuassa:
 ”Onko lasta kätkyessä,
 Pientä peittehen sisässä,
 Vakahista vaattehissa?”

 Tule ulkoa unonen,
 Käy unonen kätkyehen,
 Lapsen pienen peittehesen,
 Vakahisen vaattehisin!

 Anna maata lapsen pienen,
 Levätä vähäväkisen!
 Nukuta Jumala lasta,
 Makauta marjastani,
 Saisi likkakin levätä,
 Lapsen orja olla jouten!

 Anna maata maan unia,
 Maan unia, puun unia,
 Kaiken kartanon unia!

Suomalainen kansanruno, Suomen kansan vanhat runot -teos

Kehtolaulut